Document ID: 32015R0220

REGOLAMENT TA' IMPLIMENTAZZJONI TAL-KUMMISSJONI (UE) 2015/220
tat-3 ta' Frar 2015
li jistabbilixxi r-regoli għall-applikazzjoni tar-Regolament tal-Kunsill (KE) Nru 1217/2009 li jistabbilixxi netwerk għall-ġbir ta' informazzjoni tal-kontabbiltà dwar id-dħul u l-operazzjoni kummerċjali ta' azjendi agrikoli fl-Unjoni Ewropea
IL-KUMMISSJONI EWROPEA,
Wara li kkunsidrat ir-Regolament tal-Kunsill (KE) Nru 1217/2009 tat-30 ta' Novembru 2009 li jistabbilixxi netwerk għall-ġbir ta' informazzjoni tal-kontabbiltà dwar id-dħul u l-operazzjoni kummerċjali ta' azjendi agrikoli fl-Unjoni Ewropea (1), u b'mod partikolari l-ewwel sottoparagrafu tal-Artikolu 5(1), l-Artikolu 5a(2) u (4), l-Artikolu 5b(7), l-Artikolu 7(2), it-tielet sottoparagrafu tal-Artikolu 8(3) u l-Artikolu 19(3) tiegħu,
Billi:
(1)
Wara d-dħul fis-seħħ tat-Trattat ta' Lisbona, ir-Regolament (UE) Nru 1318/2013 tal-Parlament Ewropew u tal-Kunsill (2) emenda r-Regolament (KE) Nru 1217/2009 sabiex ikun allinjat mal-Artikoli 290 u 291 tat-Trattat dwar il-Funzjonament tal-Unjoni Ewropea. Sabiex jiġi żgurat il-funzjonament tal-qafas ġuridiku ġdid li rriżulta minn dak l-allinjament, għandhom jiġu adottati ċerti regoli permezz ta' atti delegati u ta' implimentazzjoni. Ir-regoli eżistenti, stabbiliti mill-Kummissjoni biex jimplimentaw ir-Regolament (KE) Nru 1217/2009, għandhom jiġu sostitwiti bir-regoli l-ġodda. Għaldaqstant, jixraq li jitħassru r-Regolament ta' Implimentazzjoni tal-Kummissjoni (UE) Nru 283/2012 (3) u r-Regolament ta' Implimentazzjoni tal-Kummissjoni (UE) Nru 730/2013 (4).
(2)
Jeħtieġ li jiġu stabbiliti l-limiti tad-daqs ekonomiku, bi qbil mal-Artikolu 5 tar-Regolament (KE) Nru 1217/2009. Dawn il-limiti jridu jkunu jvarjaw skont l-Istat Membru, u f'ċerti każijiet, anki skont it-taqsima tan-Netwerk tad-Dejta tal-Kontabilità Agrikola (FADN), biex jitqiesu l-istrutturi agrikoli diversi tagħhom.
(3)
L-Artikolu 5a tar-Regolament (KE) Nru 1217/2009 jistipula li d-dejta għandha tinġabar fuq pjan għall-għażla ta' azjendi prospettanti (pjan tal-għażla). Għall-pjan tal-għażla, il-qasam ta' stħarriġ għandu jkun stratifikat skont it-taqsimiet tal-FADN elenkati fl-Anness I tar-Regolament (KE) Nru 1217/2009 u skont it-tip ta' biedja u d-daqs ekonomiku.
(4)
Biex ikun hemm kampjun rappreżentattiv tal-azjendi prospettanti għall-qasam ta' stħarriġ stratifikat, għandu jiġi stabbilit l-għadd ta' azjendi prospettanti għal kull Stat Membru u għal kull taqsima tal-FADN.
(5)
Il-pjan tal-għażla għandu jitfassal qabel ma tibda s-sena korrispondenti tal-kontabbiltà biex il-Kummissjoni tkun tista' tivverifika l-kontenut tiegħu qabel ma jintuża biex jintgħażlu l-azjendi prospettanti.
(6)
Biex jinkisbu l-għanijiet stabbiliti fl-Artikolu 5b tar-Regolament (KE) Nru 1217/2009 li japplikaw għall-FADN, għandhom jiġu stabbiliti r-regoli ta' implimentazzjoni għat-tipoloġija tal-Unjoni.
(7)
It-tip ta' biedja u d-daqs ekonomiku tal-azjenda għandhom jiġu ddeterminati abbażi ta' kriterju ekonomiku. Jixraq li tintuża l-produzzjoni standard imsemmija fl-Artikolu 5b(2) tar-Regolament (KE) Nru 1217/2009 għal dan l-għan. Din il-produzzjoni standard trid tkun stabbilita skont il-prodotti u tkun taqbel mal-lista ta' karatteristiki tal-istħarriġ dwar l-istruttura tal-biedja stabbiliti fl-Anness III tar-Regolament (KE) Nru 1166/2008 tal-Parlament Ewropew u tal-Kunsill (5). F'dan ir-rigward għandha tiġi stabbilita korrispondenza bejn il-karatteristiki tal-istħarriġ dwar l-istruttura u l-intestaturi tal-prospetti tal-biedja tal-FADN.
(8)
Minħabba l-importanza dejjem tiżdied għad-dħul tal-bdiewa ta' attivitajiet oħrajn ta' qligħ li huma relatati direttament mal-azjenda, minbarra l-attivitajiet agrikoli tal-azjenda, fit-tipoloġija tal-Unjoni trid tiġi inkluża varjabbli ta' klassifikazzjoni li tirrifletti l-importanza ta' attivitajiet oħrajn ta' qligħ (OGA) li huma relatati direttament mal-azjenda.
(9)
Jeħtieġ ukoll li jiġu stabbiliti ċerti regoli biex jintbagħtu l-produzzjoni standard u d-dejta lill-Kummissjoni meħtieġa għall-kalkolu tagħhom.
(10)
Ir-Regolament Delegat tal-Kummissjoni (UE) Nru 1198/2014 (6) jiddetermina l-gruppi ewlenin tad-dejta tal-kontabbiltà msemmija fl-Artikolu 8 tar-Regolament (KE) Nru 1217/2009 u jistabbilixxi r-regoli ġenerali għall-ġbir ta' din id-dejta. It-tip, id-definizzjoni u l-preżentazzjoni tad-dejta tal-kontabbiltà miġbura permezz tal-prospett tal-biedja kkompilata bil-għan li jiġu ddeterminati b'mod affidabbli l-introjti tal-azjendi agrikoli għandhom ikunu uniformi, ikunu liema jkunu l-azjendi prospettanti li jiġu mistħarrġa. Għalhekk jeħtieġ li jiġu stabbiliti l-forma u t-tfassil tal-prospett tal-biedja u l-metodi u l-iskadenzi għall-preżentazzjoni tad-dejta lill-Kummissjoni. Id-dejta miġbura permezz tal-prospett tal-biedja għandha tqis ukoll ir-riforma tal-2013 tal-politika agrikola komuni
(11)
Il-prospetti tal-biedja mimlija jridu jintbagħtu lill-Kummissjoni mill-aġenzija ta' kollegament maħtura minn kull Stat Membru skont l-Artikolu 7 tar-Regolament (KE) Nru 1217/2009 biex tkun żgurata l-ġestjoni uniformi u f'waqtha tad-dejta tal-kontabbiltà mwassla. Il-proċess tat-twassil tad-dejta tal-kontabbiltà lill-Kummissjoni jrid ikun prattiku u sikur. Għaldaqstant irid ikun hemm arranġament biex l-aġenzija ta' kollegament ikkonċernata tibgħat l-informazzjoni direttament lill-Kummissjoni permezz tas-sistema komputerizzata stabbilita mill-Kummissjoni għall-għanijiet ta' dak ir-Regolament kif ukoll għal aktar modalitajiet f'dan ir-rigward. Jixraq li l-limiti taż-żmien għall-preżentazzjoni ta' din id-dejta lill-Kummissjoni jqisu r-rekord imgħoddi tal-Istati Membri fit-twassil ta' din id-dejta.
(12)
Kull prospett tal-biedja li jasal għand il-Kummissjoni jrid ikun imtela biex ikun eliġibbli għall-ħlas tal-miżata standard.
(13)
Il-limitu għal kull Stat Membru tat-total ta' prospetti tal-biedja mimlijin li jkunu eliġibbli għall-finanzjament mill-Unjoni huwa stabbilit fir-Regolament (KE) Nru 1217/2009. Għandha titħalla flessibbiltà fl-għadd ta' azjendi prospettanti f'kull taqsima tal-FADN, dejjem jekk l-għadd totali ta' azjendi prospettanti tal-Istat Membru kkonċernat jinżamm kif stipulat fir-Regolament (KE) Nru 1217/2009.
(14)
L-Artikolu 19 tar-Regolament (KE) Nru 1217/2009 jistipula li l-approprjazzjonijet li għandhom jiddaħħlu fil-baġit ġenerali tal-Unjoni Ewropea fit-taqsima tal-Kummissjoni, iridu jkopru l-ammont totali tal-miżata standard li trid titħallas lill-Istati Membri li jippreżentaw il-prospetti tal-biedja mimlija lill-Kummissjoni fil-limitu taż-żmien stipulat. L-għadd ta' prospetti tal-biedja mimlija li fuqhom titħallas il-miżata standard ma għandux jaqbeż l-għadd massimu ta' azjendi prospettanti.
(15)
Biex ikomplu jittejbu l-proċessi tal-ġestjoni tad-dejta li tinsab fil-prospetti, għandha titħallas miżata standard miżjuda lill-Istati Membri li jippreżentaw il-prospetti tal-biedja mimlija qabel l-iskadenza taż-żmien li għandha tiġi ffissata għall-preżentazzjoni tal-prospetti tal-biedja.
(16)
Billi l-miżuri stipulati f'dan ir-Regolament għandhom japplikaw mis-sena ta' kontabbiltà 2015, dan ir-Regolament għandu jibda japplika minn dik is-sena ta' kontabbiltà.
(17)
Il-miżuri previsti f'dan ir-Regolament huma konformi mal-opinjoni tal-Kumitat għan-Netwerk tad-Dejta dwar il-Kontabbiltà Agrikola,
ADOTTAT DAN IR-REGOLAMENT:
KAPITOLU 1
IL-QASAM TA' STĦARRIĠ U L-PJAN TAL-GĦAŻLA
Artikolu 1
Il-limitu tad-daqs ekonomiku
Il-limiti tad-daqs ekonomiku msemmi fl-ewwel sottoparagrafu tal-Artikolu 5(1) tar-Regolament (KE) Nru 1217/2009 huma stabbiliti fl-Anness I ta' dan ir-Regolament.
Artikolu 2
L-għadd ta' azjendi prospettanti
L-għadd ta' azjendi prospettanti għal kull Stat Membru u għal kull taqsima tan-netwerk tad-dejta tal-kontabbiltà (FADN) kif imsemmi fl-Artikolu 5a(2) tar-Regolament (KE) Nru 1217/2009 huwa stabbilit fl-Anness II ta' dan ir-Regolament.
Artikolu 3
Il-pjan tal-għażla
1. Il-mudelli u l-metodi tal-forma u l-kontenut tad-dejta msemmija fl-Artikolu 5a(4) tar-Regolament (KE) Nru 1217/2009 huwa stabbilit fl-Anness III ta' dan ir-Regolament.
2. L-Istati Membri għandhom jgħarrfu lill-Kummissjoni b'mezz elettroniku, mhux aktar tard minn xahrejn qabel il-bidu tas-sena ta' kontabbiltà li magħha huwa marbut il-pjan tal-għażla, b'dan il-pjan imsemmi fl-Artikolu 5a(1) tar-Regolament (KE) Nru 1217/2009 li jkun ġie approvat mill-Kumitat Nazzjonali msemmi fl-Artikolu 6(2) ta' dak ir-Regolament.
KAPITOLU 2
IT-TIPOLOĠIJA TAL-UNJONI GĦALL-AZJENDI AGRIKOLI
Artikolu 4
Tipi partikolari ta' speċjalizzazzjoni tal-biedja.
Il-metodi għall-kalkolu ta' tipi partikolari ta' speċjalizzazzjoni tal-biedja, kif imsemmijin fl-Artikolu 5b(3) tar-Regolament (KE Nru 1217/2009 u l-korrispondenza ma' tipi ta' biedja ġenerali u ewlenin kif imsemmija f'dak l-Artikolu huma stabbiliti fl-Anness IV ta' dan ir-Regolament.
Artikolu 5
Id-daqs ekonomiku tal-azjenda
Il-metodu biex jiġi kkalkulat id-daqs ekonomiku ta' azjenda, imsemmi fl-Artikolu 5b(4) tar-Regolament (KE) Nru 1217/2009 u l-klassifiki tad-daqs ekonomiku msemmija fl-Artikolu 5b(1) ta' dak ir-Regolament huma stabbiliti fl-Anness V ta' dan ir-Regolament.
Artikolu 6
Il-produzzjoni standard u l-produzzjoni totali standard
1. Il-metodu tal-kalkolu biex jiġu ddeterminati l-produzzjonijiet standard ta' kull karatteristika kif imsemmi fl-Artikolu 5b(2) tar-Regolament (KE) Nru 1217/2009, u l-proċeduri tal-ġbir tad-dejta korrispondenti huma stabbiliti fl-Anness VI ta' dan ir-Regolament.
Il-produzzjoni standard tal-karatteristiki differenti ta' azjenda kif imsemmi fl-Artikolu 5b(2) tar-Regolament (KE) Nru 1217/2009 għandhom jiġu deċiżi għal kull unità ġeografika msemmija fil-punt 2(b) tal-Anness VI ta' dan ir-Regolament u għal kull karatteristika tal-irjus tar-raba' u tal-bhejjem tal-istħarriġ dwar l-istruttura tal-biedja elenkati fl-Anness III tar-Regolament (KE) Nru 1166/2008.
2. Il-produzzjoni standard ta' azjenda tinsab billi jiġu mmultiplikati l-produzzjonijiet standard ta' kull karatteristika tal-uċuħ tar-raba' u tal-bhejjem bl-għadd ta' unitajiet korrispondenti.
Artikolu 7
Attivitajiet oħra ta' qligħ relatati direttament mal-azjenda
L-attivitajiet l-oħrajn ta' qligħ li huma direttament marbutin mal-azjenda, kif imsemmi fl-Artikolu 5b(5) tar-Regolament (KE) Nru 1217/2009, huma ddefiniti fil-Parti A tal-Anness VII ta' dan ir-Regolament. L-importanza ta' dawn għandha tiġi espressa bħala firxa ta' perċentwali. Dawk il-firxiet tal-perċentwali huma stabbiliti fil-Parti C tal-Anness VII ta' dan ir-Regolament.
Il-metodu ta' kif tiġi stmata l-importanza tal-attivitajiet ta' qligħ imsemmijin fl-ewwel paragrafu huwa stabbilit fil-Partijiet B u C tal-Anness VII ta' dan ir-Regolament.
Artikolu 8
In-notifikazzjoni tal-produzzjonijiet standard u d-dejta biex dawn jiġu ddeterminati
1. L-Istati Membri għandhom jippreżentaw il-produzzjonijiet standard u d-dejta għad-determinazzjoni tagħhom lill-Kummissjoni (Eurostat) kif imsemmi fl-Artikolu 5b(6) tar-Regolament (KE) Nru 1217/2009 għal perjodu ta' referenza tas-sena N qabel il-31 ta' Diċembru tas-sena N+3.
2. Biex jippreżentaw id-dejta msemmija fil-paragrafu 1 l-Istati Membri għandhom jużaw is-sistemi komputerizzati li poġġiet għad-dispożizzjoni tagħhom il-Kummissjoni (Eurostat) għal dak l-għan.
KAPITOLU 3
IL-PREŻENTAZZJONI TAL-PROSPETTI TAL-BIEDJA U TAD-DEJTA LILL-KUMMISSJONI
Artikolu 9
Il-forma u t-taqsim tal-prospett tal-biedja
Il-forma u t-taqsim għall-preżentazzjoni tad-dejta tal-kontabbiltà msemmija fl-Artikolu 8 tar-Regolament (KE) Nru 1217/2009, kif ukoll l-istruzzjonijiet marbuta magħhom huma stabbiliti fl-Anness VIII ta' dan ir-Regolament.
Artikolu 10
Il-metodi u l-iskadenzi għall-preżentazzjoni tad-dejta lill-Kummissjoni
1. Il-prospetti tal-biedja għandhom jitressqu lill-Kummissjoni mill-aġenzija ta' kollegament imsemmija fl-Artikolu 7 tar-Regolament (KE) Nru1217/2009 permezz ta' sistema ta' twassil u kontroll komputerizzata, kif imsemmija fl-Artikolu 19(1)(b) tar-Regolament (KE) Nru 1217/2009. L-informazzjoni meħtieġa għandha tinbagħat elettronikament abbażi tal-mudelli disponibbli għall-aġenzija ta' kollegament permezz ta' dik is-sistema.
2. L-Istati Membri għandhom ikunu infurmati dwar il-kundizzjonijiet ġenerali għall-implimentazzjoni tas-sistema komputerizzata msemmija fil-paragrafu 1 permezz tal-Kumitat għan-Netwerk tad-Dejta dwar il-Kontabbiltà Agrikola.
3. Il-prospetti tal-biedja għandhom jitressqu lill-Kummissjoni sal-31 ta' Diċembru wara t-tmiem tas-sena ta' kontabbiltà inkwistjoni.
L-Istati Membri li ma setgħux jippreżentaw id-dejta tal-prospetti tal-biedja tal-2012 fil-limitu taż-żmien stabbilit fl-ewwel sottoparagrafu, jistgħu jressqu l-prospetti tal-biedja sa tliet xhur wara l-iskadenza msemmija fl-ewwel sottoparagrafu.
4. Il-prospetti tal-biedja jitqiesu li jkunu twasslu għand il-Kummissjoni ladarba d-dejta tal-kontabbiltà msemmija fl-Artikolu 9 tkun iddaħħlet fis-sistema ta' twassil u kontroll imsemmija fil-paragrafu 1, ladarba jkunu twettqu l-kontrolli komputerizzati sussegwenti, u ladarba l-aġenzija ta' kollegament tkun ikkonfermat li d-dejta hija lesta biex tiddaħħal f'dik is-sistema.
KAPITOLU 4
IL-MIŻATA STANDARD
Artikolu 11
Il-prospetti tal-biedja debitament mimlija
Għall-għanijiet tal-Artikolu 19(1)a tar-Regolament (KE) Nru 1217/2009, prospett tal-biedja jkun mtela debitament meta l-kontenut tiegħu jkun preċiż fil-fatti u d-dejta tal-kontabbiltà li jkun fih tkun irreġistrata u ppreżentata skont il-forma u t-taqsim stabbiliti fl-Anness VIII ta' dan ir-Regolament.
Artikolu 12
L-għadd ta' prospetti tal-biedja eliġibbli
L-għadd totali ta' prospetti tal-biedja mimlijin kif suppost u ppreżentati għal kull Stat Membru, kif imsemmi fl-Artikolu 5a(2) tar-Regolament (KE) 1217/2009, li huma eliġibbli għall-pagament tal-miżata standard ma għandux jaqbeż l-għadd totali tal-azjendi prospettanti stabbilit għal dak l-Istat Membru fl-Anness II ta' dan ir-Regolament.
Meta Stat Membru jkollu aktar minn taqsima waħda tal-FADN, l-għadd ta' prospetti tal-biedja mimlija u mibgħuta kif għandu jkun li huma eliġibbli għall-miżata standard għal kull taqsima tal-FADN jista' jkun sa 20 % ogħla mill-għadd stabbilit għat-taqsima tal-FADN ikkonċernata, sakemm dak l-għadd totali ta' prospetti tal-biedja mimlija u mibgħuta kif għandu jkun tal-Istat Membru kkonċernat ma jkunx ogħla mill-għadd totali stabbilit għal dak l-Istat Membru fl-Anness II ta' dan ir-Regolament.
Artikolu 13
Il-ħlas tal-miżata standard
L-ammont totali tal-miżata standard imsemmija fl-Artikolu 19(1)(a) tar-Regolament (KE) Nru 1217/2009 għandu jsir f'darbtejn:
(a)
għandu jsir pagament ta' 50 % tal-ammont totali kkalkulat abbażi tal-ammont stabbilit fl-ewwel paragrafu tal-Artikolu 14 ta' dan ir-Regolament fil-bidu ta' kull sena ta' kontabbiltà għall-għadd ta' azjendi prospettanti stipulat fl-Anness II ta' dan ir-Regolament.
(b)
l-ammont li jifdal għandu jitħallas wara li jkun ġie vverifikat mill-Kummissjoni li l-prospetti tal-biedja ppreżentati huma mimlijin kif suppost.
L-ammont li jifdal, imsemmi fil-punt (b) tal-ewwel paragrafu ta' dan l-Artikolu għandu jiġi kkalkulat billi tiġi mmultiplikata l-miżata standard għal kull prospett tal-biedja, ikkalkulata abbażi tal-Artikolu 14 ta' dan ir-Regolament, bl-għadd ta' prospetti tal-biedja mimlija li jkunu eliġibbli skont l-Artikolu 12 ta' dan ir-Regolament u billi jitnaqqas il-pagament imsemmi fil-punt (a) tal-ewwel paragrafu ta' dan l-Artikolu.
Artikolu 14
L-ammont tal-miżata standard
Il-miżata standard imsemmija fl-Artikolu 19(1)(a) tar-Regolament (KE) Nru 1217/2009 għandha tiġi stabbilita għal EUR 160 għal kull prospett tal-biedja.
Jekk il-limitu ta' 80 % msemmi fl-Artikolu 19(1)(a) tar-Regolament (KE) Nru 1217/2009 ma jinkisibx, la fil-livell ta' taqsima tal-FADN u lanqas fil-livell tal-Istat Membru kkonċernat, it-tnaqqis imsemmi f'dik id-dispożizzjoni għandu jkun applikat fil-livell nazzjonali biss.
Jekk l-Istat Membru jippreżenta d-dejta tal-kontabbiltà msemmija fl-Artikolu 9 ta' dan ir-Regolament mhux aktar tard minn xahar wieħed qabel l-iskadenzi rilevanti msemmija fl-Artikolu 10(3), il-miżata standard tiżdied b' EUR 5 sakemm ma jkunx intlaħaq il-limitu ta' 80 % msemmi fl-Artikolu 19(1)(a) tar-Regolament (KE) Nru 1217/2009 rigward taqsima tal-FADN jew ta' Stat Membru.
KAPITOLU 5
DISPOŻIZZJONIJIET TRANSIZZJONALI U FINALI
Artikolu 15
Revoki
Ir-Regolamenti ta' Implimentazzjoni (UE) Nru 283/2012 u Nru 730/2013 huma rrevokati b'effett mill-1 ta' Jannar 2015.
Madankollu għandhom jibqgħu japplikaw għas-snin ta' kontabbiltà ta' qabel is-sena ta' kontabbiltà 2015.
Artikolu 16
Id-dħul fis-seħħ u l-applikazzjoni
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu jibda japplika mis-sena tal-kontabbiltà 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta' Frar 2015.

Labels: 12
19
6